Neuron

1. dendrit,
2. akson,
3. Ranvijerova suženja (čvorovi),
4. terminalni završeci aksona,
5. mijelinski omotač (Švanova ćelija, oligodendrocit),
6. tijelo neurona,
7. jedro.
Neuroni su nervne ćelije koje imaju ulogu provodnika (konduktora) nadražaja od receptora do centralnog nervnog sistema (CNS), a odatle do odgovarajućih ćelija i organa (efektori) koji će odreagirati na nadražaj. Imaju i ulogu prijenosa i skladištenja informacija u nervnom sistemu.

Neuroni se sastoje od:

 tijela (soma) sa koga polaze
 dvije vrste nastavaka:
 dendriti i
 aksoni (neuriti ili nervna vlakna).Berberović Lj., Hadžiselimović R., Dizdarević I. (1986): Medicinska antropologija. Svjetlost, Sarajevo, .
Međedović S., Maslić E., Hadžiselimović R. (2000): Biologija 2. Svjetlost, Sarajevo, .

Dendriti (grč. dendros = drvo) su kratki, drvoliko razgranati nastavci koji nadražaj dovode do tijela neurona. Akson (grč. axon = osovina) ili neurit (nervno vlakno) je neparan nastavak koji se samo na kraju grana. Akson nadražaj odvodi od tijela neurona prema sljedećem neuronu, obično preko dendrita.

Akson koji se nalazi van nervnih centara je obavijen omotačem nazvanim mijelinski omotač, koji je prisutan kod kičmenjaka dok je kod beskičmenjaka relativno rijedak. Taj omotač daje vlaknima bijelu boju, dok nervna vlakna sa malo mijelina izgledaju sivo. Mijelinski omotač obrazuju Švanove ćelije tako što naležu na akson i obmotavaju se oko njega. Omotač se obrazuje od segmenata između kojih su prekidi nazvani Ranvijerovi čvorovi.

 Vrste neurona 

Neuroni se prema broju nastavaka koji polaze sa tijela dijele na:

 unipolarne (pseudounipolarne),
 bipolarne i
 multipolarne.

Unipolarni neuroni imaju samo jedan nastavak, i to akson, dok dendriti ne postoje; nalaze se u sluzokoži čula mirisa kičmenjaka.

Bipolarni imaju dva nastavka - dendrit i akson, i ima ih u spinalnoj gangliji kičmenjaka.

Multipolarni imaju veći broj dendrita i jedan akson; nalaze se u CNS-u kičmenjaka.

Prema pravcu prenošenja nadražaja razlikuju se tri vrste neurona :

 senzitivni,
 motorni i
 asocijacijski.

Senzitivni neuroni prenose nadražaj od receptora do odgovarajućih centara u CNS-u, a motorni prenose nadražaj od centara u CNS-u do efektora. Asocijativni neuroni (umetnuti) se nalaze u CNS-u i prenose nadražaj od senzitivnih ka motornim neuronima.

Prema obliku ćelijskog tijela neuroni se dijele na: sferične, ovalne, piramidalne, stelatne, vretenaste, zrnaste, kruškaste, košaraste itd. 

Prema dužini aksona neuroni se dijele na Goldži tip 1 i Goldži tip 2. Goldži tip 1 neuroni imaju veliko tijelo i dugačak akson, dok neuroni Goldži tip 2 imaju malo tijelo i kratak akson.

Neuroni se mogu podijeliti i prema vrsti neurotransmitera koje stvaraju i oslobađaju na sinapsama. Tako se razlikuju holinergički, adrenergički, noradrenergički, serotonergički, dopaminergički itd. 

 Također pogledajte 
Nervni sistem
CNS
PNS

 Reference 

 Vanjski linkovi 

Kategorija:Nervni sistem
Kategorija:Neuronauka
Kategorija:Ćelije
Kategorija:Biologija
Kategorija:Neurologija
Kategorija:Centralni nervni sistem
Kategorija:Periferni nervni sistem